ଦଣ୍ଡପାଣି ମିଶ୍ର, ଏକାଧାରରେ ଜଣେ ସ୍ୱାଧିନତା ସଂଗ୍ରାମୀ, କବି, ସାମ୍ବାଦିକ ଓ ପ୍ରକାଶକ ଥିଲେ । ସେ ୧୯୧୭ ମସିହା ମାର୍ଚ୍ଚ ମାସ ୩୦ ତାରିଖରେ ନୟାଗଡ଼ ଜିଲ୍ଲାର ଶରଣକୂଳଠାରେ ଜନ୍ମଗ୍ରହଣ କରିଥିଲେ । ଜୀବନୀ ମହାତ୍ମା ଗାନ୍ଧୀଙ୍କ ଆଦର୍ଶରେ ଅନୁପ୍ରାଣିତ ଦଣ୍ଡପାଣି, ଛାତ୍ର ଜୀବନରୁ ହିନ୍ଦୀ ଭାଷା ଶିକ୍ଷାର ପ୍ରସାର ଘଟାଇବା, ସୂତା କାଟିବା ଓ ଖଦଡ ହକିଂ କରି ସେ ସମୟର ରାଜ ଶାସନର କୋପଦୃଷ୍ଟିରେ ପଡିଥିଲେ । ୧୯୩୮ ମସିହାରେ ସେ ଗଡ଼ଜାତ ପ୍ରଜାମଣ୍ଡଳ ଆନ୍ଦୋଳନରେ ଯୋଗଦାନ କରିଥିଲେ । ୧୯୫୫ ମସିହାରେ, ତାଙ୍କର ପ୍ରଥମ କବିତା ସଂକଳନ  "ଅସ୍ଥି ସଞ୍ଚୟନ"  ପ୍ରକାଶ ପାଇଥିଲା । ୧୯୬୧ ମସିହାରେ,  "ନିଖିଳ ଉତ୍କଳ ଲେଖକ ସମ୍ମିଳନୀ" ର ଆୟୋଜନ କରି, ସେ ନିଜର ସାଂଗଠନିକ ଦକ୍ଷତାର ପରିଚୟ ଦେଇଥିଲେ । ୧୯୫୧ ମସିହାରୁ, ସେ ଅନ୍ତର୍ଜାତୀୟ ସାହିତ୍ୟ ସଂଗଠନ  "ପେନ" ର ସଭ୍ୟ ରହିଥିଲେ ଓ ୧୯୫୮ ମସିହାରେ  "ପେନ" ର ଓଡ଼ିଶା ଶାଖା ଖୋଲିବାରେ, ପ୍ରମୂଖ ଭୂମିକା ଗ୍ରହଣ କରିଥିଲେ । ସେ ଓଡ଼ିଶା ପାଠାଗାର ସଂଘର ସଭାପତି ଭାବରେ ମଧ୍ୟ କାର୍ଯ୍ୟ ସମ୍ପାଦନା କରିଛନ୍ତି । ୧୯୪୮ ମସିହାରେ, ସେ ଓଡ଼ିଶା ସରକାରଙ୍କ ଲୋକ ସମ୍ପର୍କ ବିଭାଗରେ ଆସିଷ୍ଟାଣ୍ଟ ପବ୍ଳିସିଟି ଅଫିସର ଭାବରେ ଯୋଗଦାନ କରି ୧୯୭୫ ମସିହାରେ ଚାକିରିରୁ ଅବସର ଗ୍ରହଣ କରିଥିଲେ । ଅବସର ଗ୍ରହଣ କରିବା ପରେ, ସେ ଧରିତ୍ରୀରେ ଯୋଗଦାନ କରିଥିଲେ ଓ ଶେଷ ପର୍ଯ୍ୟନ୍ତ ଏହି ଖବର କାଗଜ ସହ ପ୍ରକାଶକ ଭାବରେ ଜଡ଼ିତ ରହିଥିଲେ । ଏହା ବ୍ୟତିତ, ସେ ବହୁ ସାହିତ୍ୟିକ ଅନୁଷ୍ଠାନ ସହିତ ଜଡ଼ିତ ରହିଥିଲେ ଓ ବହୁବାର ପୁରସ୍କୃତ ମଧ୍ୟ ହୋଇଥିଲେ ।